देश के महानगरों में होनेवाले रंगमंच का बहुलांश सरकार द्वारा दिये जानेवाले अनुदान पर और कुछ हिस्सा काॅरपोरेट्स के प्रायोजन पर निर्भर है। सरकार से अनुदान पानेवाले और रंगमंच के सत्ता-संस्थानों से संबद्ध रंगकर्मियों की पहुंच में ही ज्यादातर संसाधन हैं। इसकी बड़ी वजह यह भी है कि रंगमंच के समस्त संसाधन दिल्ली में ही केंद्रित हैं। इससे इतर जो देश के सुदूर शहरों, कस्बों और गांवों का रंगमंच है, उसके पास न तो कोई संसाधन है और न ही प्रदर्शन, पूर्वाभ्यास, प्रशिक्षण या रोजगार जैसी कोई बुनियादी संरचना ही उपलब्ध है। वह अधिकांशतः रंगकर्मियों के जुनून, उत्साह और सामाजिक-राजनीतिक दायित्वबोध से संचालित होता है।